Арратә ҭоурыхҭҵааҩ, аҭоурыхтә ҭҵаарадыррақәа ркандидат, Дырмит Гәлиа ихьӡ зху Аԥсуаҭҵааратә институт аҭҵаарадырратә усзуҩ еиҳабы Валикәа Ԥачлиа иахьа аҵыхәтәантәи имҩахь днаскьаргоит. Аҵарауаҩ иаԥиҵеит Аџьынџьтәылатә еибашьра Ду, Аԥсны жәлар Рџьынџьтәылатә еибашьра, иааидкыланы Аԥсны Арбџьарамчқәа рҭоурых иазкны аусумҭақәа. Иара инапхгарала иаԥҵан Аԥсны Аҳәынҭқарра Атәылахьчара аминистрра архив.
"Валикәа Маџьыҭ-иԥа Ԥачлиа иԥсҭазаара иалҵра аҭоурыхтә наука мацара азы акәымкәа аԥсуа ҭҵаарадырра зегьы азы ицәыӡ дууп. Иара иҭиҵаауаз шҭиҵаауаз еиԥш иашьҭахь иҭызҵаауа уаҩ дҳамаӡам. Ҳара ҳазламаҷу ала иаҳцәыӡуа ауаа зегьы ҳзыԥсахӡом. Валикәа Ԥачлиа иҭыԥгьы иахьа иҭацәны инхеит. Анцәа иҳәааит уаҵәы, уаҵәашьҭахь ихаҳарҭәааратәы...Ҩ-еибашьрак ҭиҵаауан… Абарҭ аҩ-зҵаарак еидкыланы аӡәы иҭиҵаауа акәым, апроблемақәа ганк хәҩы-фҩы ирызҭҵааӡом. Иара ибжьы дуумкәа, ауаа рҿы икапан уамак ицәыргамкәа, иаҳцәагои ҳәа иршуа амедалқәа уамак имамкәа, иџьабаақәа даара ирацәоуп. Аԥсҭазаараҿы ишьҭахь ҭаацәак нимыжьӡеит, аха иара инижьит Аԥсны аҭоурых зҳәаша, аԥсуаа ҳаԥсыуаауп ҳәа ҳӡырзгаша аҩымҭақәа. Аҭҵаарадырраҟынгьы еиуеиԥшым азнеишьақәа ыҟоуп, Валикәа Ԥачлиа изнеишьа афундаменталтә ҟазшьа аман, иара ииҩыз агәыҩбара узцәырнагаӡомызт иашоу иашаму ҳәа", -азгәеиҭеит Аҩӡба.
Иаҳа инеиҵыху аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.